Document ID: 32008D0426

ODLOČBA KOMISIJE
z dne 28. aprila 2008
o spremembi Odločbe 2002/253/ES o opredelitvi primerov nalezljivih bolezni za poročanje mreži Skupnosti v skladu z Odločbo št. 2119/98/ES Evropskega parlamenta in Sveta
(notificirano pod dokumentarno številko C(2008) 1589)
(Besedilo velja za EGP)
(2008/426/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe št. 2119/98/ES Evropskega parlamenta in Sveta z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti (1) ter zlasti člena 3(c) Odločbe,
ob upoštevanju naslednjega:
(1)
Opredelitev primerov iz Priloge k navedeni odločbi je treba v skladu členom 2 Odločbe Komisije 2002/253/ES (2) posodobiti v taki meri, kot je potrebno na podlagi najnovejših znanstvenih podatkov.
(2)
Evropski center za preprečevanje in obvladovanje bolezni (ECDC) je v skladu s členom 9 Uredbe (ES) št. 851/2004 Evropskega parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (3) ter na zahtevo Komisije in v dogovoru s svetovalnim forumom Centra predložil tehnični dokument o opredelitvi primerov, s čimer je pripomogel Komisiji k razvoju strategij posredovanja na področju nadzora in odziva. Tehnični dokument je bil objavljen tudi na spletni strani ECDC. Na podlagi tega prispevka je treba posodobiti opredelitev primerov iz Priloge k Odločbi 2002/253/ES.
(3)
Namen navedene opredelitve primerov je lažje poročanje o boleznih in posebnih zdravstvenih stanjih iz Priloge I k Odločbi Komisije 2000/96/ES z dne 22. decembra 1999 o nalezljivih boleznih, ki jih bo po Odločbi št. 2119/98/ES Evropskega parlamenta in Sveta postopoma zajela mreža Skupnosti (4). Vendar Odločba 2002/253/ES ne vključuje obveznosti poročanja.
(4)
Ukrepi, predvideni s to odločbo, so v skladu z mnenjem Odbora, ustanovljenega z Odločbo št. 2119/98/ES -
SPREJELA NASLEDNJO ODLOČBO:
Člen 1
Priloga k Odločbi 2002/253/ES se nadomesti s Prilogo k tej odločbi.
Člen 2
Ta odločba je naslovljena na države članice.
V Bruslju, 28. aprila 2008

Labels: 12
0